ORDE do 18 de maio de 2007 pola que se aproba definitivamente a modificación puntual número 3 das normas subsidiarias de planeamento municipal do Concello de Aranga (A Coruña), relativa á modificación de clasificación de solo rústico como solo urbanizable.
CONSELLERÍA DE POLÍTICA TERRITORIAL, OBRAS PÚBLICAS E TRANSPORTES — III. OUTRAS DISPOSICIÓNS — 01/06/2007

O Concello de Aranga remite o proxecto de modificación puntual referido, para a súa aprobación definitiva, conforme o artigo 85.5º da Lei 9/2002, do 30 de decembro, de ordenación urbanística e protección do medio rural de Galicia.
I. Antecedentes.
1. O Concello de Aranga dispón na actualidade de normas subsidiarias de planeamento municipal (NSP) aprobadas o 23-10-1985.
2. A modificación é formulada polo Concello de Aranga por instancia de parte dos propietarios do solo afectado, que asinan un primeiro convenio co concello o 9-6-2005 (posteriormente modificado o 30-6-2006), e ten por finalidade clasificar como solo urbanizable non delimitado industrial un total de 319.196 m2 que se configuran en dous ámbitos (de 233.196 m2 e 86.000 m2) na zona de Montesalgueiro, ao carón da estrada autonómica AC-151, clasificados polo planeamento vixente como solo non urbanizable en réxime normal (solo rústico) e, ao tempo, clasificar como solo rústico de protección ordinaria unha superficie de 231.220 m2 que actualmente están clasificados como solo apto para urbanizar industrial (solo urbanizable non delimitado).
3. A Dirección Xeral de Urbanismo emitiu informe, o 10-12-2004, con carácter previo á aprobación inicial, sobre unha primeira proposta de modificación, en sentido desfavorable. Posteriormente, o 13-9-2005 emitiu outro informe previo á aprobación inicial sobre unha documentación corrixida respecto á presentada anteriormente; neste informe vólvense sinalar deficiencias, ben que se indica que o concello poderá continuar a tramitación conforme o disposto no artigo 85 da Lei 9/2002, de ordenación urbanística e protección do medio rural de Galicia.
4. O Concello Pleno, en sesión do 28-12-2005, acordou a aprobación inicial da modificación. Foron notificados os concellos limítrofes e someteuse o expediente a información pública logo de publicación de anuncios no DOG nº 15, do 23 de xaneiro de 2006 e nos xornais La Voz de Galicia (do 4 e 5 de xaneiro de 2006) e El Ideal Gallego (do 3 e 4 de xaneiro de 2006), presentándose unha única alegación durante o dito trámite segundo certificado da secretaria-interventora do concello, que se inclúe no expediente para o efecto.
5. No expediente figuran os informes da secretaria do concello, do 15-6-2006, e do arquitecto técnico do concello do 19-6-2006.
6. No expediente figuran os seguintes informes:
-Ministerio de Fomento, do 26-8-2005, en sentido favorable.
-Deputación provincial: informe do Servizo de Vías e Obras do 24-1-2006, no cal se sinala que a modificación non afecta ningunha vía provincial.
-Dirección Xeral de Patrimonio Cultural da Consellería de Cultura e Deporte, do 24-1-2006, en sentido favorable, coa condición de asumir as medidas correctoras propostas no traballo arqueolóxico incluído no proxecto.
-Augas de Galicia, do 28-3-2006, no que sinalan unha serie de medidas que se tomarán na execución da actuación.
-Subdelegación do Goberno, do 23-3-2006, no cal se informa de que a actuación proposta non se ve afectada por infraestruturas previstas na planificación enerxética.
-Dirección Xeral de Obras Públicas da CPTOPT, do 15-5-2006, en sentido favorable.
-Dirección Xeral de Desenvolvemento Sostible, do 26-9-2006, no cal se conclúe que a modificación non produce efectos significativos na sustentabilidade do seu contorno de afectación, polo que non é obxecto que pase avaliación estratéxica ambiental.
7. O Concello Pleno, en sesión do 28-6-2006, acordou a aprobación provisional do expediente.
8. A Comisión Superior de Urbanismo de Galicia, o 12-12-2006, emitiu informe favorable ao expediente da modificación puntual, para os efectos do disposto no artigo 95.2º da Lei 9/2002.
II. Consideracións e fundamentación.
II.1. Con data do 18-5-2007, a Dirección Xeral de Urbanismo elevou un informe-proposta de resolución, no cal se expresa o seguinte:
1. Razóns de interese xeral en que se fundamenta a modificación (artigo 94.1º da Lei 9/2002):
A xustificación da relocalización do solo industrial (suprimindo o previsto nas NSP vixentes e propoñendo a nova localización de Montesalgueiro) ten a súa razón na aparición da autovía A-6, cun enlace coa N VI en Montesalgueiro, xustamente na zona en que se pretende a modificación, o que facilita as conexións dos novos desenvolvementos industriais e motivou o rexeitamento do solo industrial previsto no planeamento vixente.
Considérase que a xustificación desta modificación encaixa dentro das razóns de interese xeral encamiñadas á mellora da ordenación urbanística vixente recollidas no artigo 94.1º da Lei 9/2002.
2. O documento presentado corrixiu parte das deficiencias sinaladas no informe da Dirección Xeral de Urbanismo do 13-9-2005; non obstante fanse as seguintes observacións:
2.1. O solo previsto nas NSP vixentes como solo apto para urbanizar industrial, que no proxecto se propón clasificar como solo non urbanizable común (solo rústico de protección ordinaria), deberase clasificar como solo rústico de protección das augas en congruencia co solo rústico inmediato, e de acordo co establecido no artigo 32.2º d) da Lei 9/2002, dado que no proxecto non se xustifica suficientemente a redución da dimensión mínima de 100 metros a que se refire o citado artigo.
2.2. Para os efectos do establecido no artigo 58 da Lei 9/2002, no que atinxe ás condicións para a conexión dos novos desenvolvementos co sistema xeral de saneamento, e dado que non se considera suficiente a previsión que recolle o proxecto de modificación, consistente en que cada sector que se desenvolva execute unha estación depuradora independente, debe establecerse que os plans de sectorización que desenvolvan o solo urbanizable non delimitado que clasifica a modificación, deberán garantir a adecuada conexión cos sistemas xerais existentes, e, no caso de ser necesario prever as ampliacións ou reforzos precisos, de conformidade cos artigos 64 h) e 66.3º d) da Lei 9/2002.
2.3. Por tratarse de determinacións que non lle corresponde establecer ao Plan xeral en solo urbanizable non delimitado (artigo 58 da Lei 9/2002), non se deben establecer na modificación os seguintes contidos:
-As referencias gráficas e escritas á delimitación de sectores, por tratarse dunha función que lles corresponde aos plans de sectorización. Ademais, neste aspecto detectáronse discrepancias entre os planos de ordenación (delimítanse dous sectores), e no punto 3.1.3 «Condicións e determinacións particulares que debe cumprir o plan de sectorización» (páx.10 e seguintes), onde se sinala a previsión de dous sectores pero un só plan de sectorización.
-As referencias á delimitación de áreas de repartición (punto 3.3.1 do texto normativo e da estratexia de actuación do proxecto), por ser igualmente unha función propia dos plans de sectorización.
-A concreción dos polígonos para a execución do plan, e o destino das edificacións existentes no ámbito da modificación.
III. Resolución.
Visto canto antecede,
RESOLVO:
Primeiro.-De acordo co punto 5.a) do artigo 85 da Lei 9/2002, do 30 de decembro, de ordenación urbanística e protección do medio rural de Galicia, outorgarlle a aprobación definitiva á modificación puntual nº 3 das normas subsidiarias de planeamento do Concello de Aranga, relativa á modificación da clasificación de solo rústico como solo urbanizable, coa seguintes especificacións:
-Na zona que estaba clasificada como solo apto para urbanizar nas vixentes NSP e que se clasifica como solo rústico na modificación, os terreos situados na zona de policía definida pola lexislación de augas quedan incluídos na categoría de solo rústico de protección das augas.
-Os plans de sectorización que desenvolvan o solo urbanizable non delimitado que clasifica a modificación deberán garantir a adecuada conexión cos sistemas xerais existentes e, no caso de ser necesario, deberán prever as ampliacións ou reforzos precisos, de conformidade cos artigos 64 h) e 66.3º d) da Lei 9/2002.
-Quedan suprimidas da modificación as referencias, escritas e gráficas, á delimitación de sectores, delimitación de áreas de repartición e de polígonos, e destino das edificacións actualmente existentes no ámbito clasificado como solo urbanizable.
Segundo.-Contra esta orde cabe interpoñer recurso contencioso-administrativo ante a sala correspondente do Tribunal Superior de Xustiza de Galicia, no prazo de dous meses, que se contarán desde o día seguinte ao da súa notificación, segundo dispoñen os artigos 10 e 46 da Lei 29/1998, do 13 de xullo, reguladora da xurisdición contencioso-administrativa.
Terceiro.-De conformidade co disposto polos artigos 92 da Lei 9/2002, e 70 da Lei 7/1985, do 2 de abril, reguladora das bases de réxime local, o concello deberá publicar no BOP a normativa e ordenanzas da modificación aprobada definitivamente.
Cuarto.-Publíquesee esta orde no Diario Oficial de Galicia e notifíqueselle ao Concello de Aranga.
Santiago de Compostela, 18 de maio de 2007.
María José Caride Estévez
Conselleira de Política Territorial, Obras Públicas
e Transportes